Eerste ontvanger van ŉ varkhart sterfDie “geskiedkundige” operasie het in Januarie plaasgevind. (Foto: Amerikaanse Universiteit van Maryland se mediese skool/AFP) Die eerste mens wat ŉ hartoorplanting van ŉ geneties gemodifiseerde vark ontvang het, is Woensdag dood, net twee maande nadat dié mediese mylpaal bereik is. Die hospitaal wat die oorplanting in Januarie suksesvol voltooi het, het die 57-jarige man se dood bevestig. “David Bennett het op 7 Januarie die oorplanting ontvang en is op 8 Maart dood,” het die woordvoerder van die Amerikaanse Universiteit van Maryland se mediese skool in ŉ verklaring gesê. “Daar is geen ooglopende oorsaak vir sy dood geïdentifiseer nie, maar dokters is besig om die hele proses te hersien. Die bevindinge van dié ondersoek sal binnekort in ŉ wetenskaplike vaktydskrif gepubliseer word.” Volgens AFP het Muhammad Mohiuddin, die hospitaal se medestigter van die kardiale xeno-oorplantingsprogram, wel in ŉ vorige videoverklaring gesê dat Bennett by tye ŉ infeksietelling gehad het wat uiters hoog was. “Ons het gesukkel om ŉ balans tussen sy immuunonderdrukking en die beheer van sy infeksie te handhaaf,” het hy gesê. Bennett se toestand het etlike dae gelede begin versleg. “Hy kon in sy laaste ure met sy familie kommunikeer,” het die hospitaal se woordvoerder gesê. Ná die operasie het die oorgeplante hart etlike weke baie goed gevaar sonder enige tekens van verwerping. Bennett kon tyd saam met sy familie deurbring, het aan fisioterapie deelgeneem en het selfs daaroor gepraat om eindelik ontslaan te word en huis toe te gaan. “Hy het bewys dat hy ŉ dapper en waardige pasiënt was wat tot die einde geveg het,” het Bartley Griffith, die chirurg wat die operasie gedoen het, gesê. Die operasie het hoop onder wetenskaplikes laat ontstaan dat orgaanskenkings tussen spesies eendag die chroniese tekorte aan menslike organe sal verlig. Wetenskaplikes is egter steeds hoopvol dat hierdie soort oorplantings eendag ŉ sukses sal wees. Volgens Mohiuddin het die span “onskatbare en waardevolle insigte” uit die ervaring gekry. “Ons bly optimisties en beplan om in die toekoms hiermee voort te gaan.” Bennett is in Oktober verlede jaar in die hospitaal opgeneem, waar hy bedlêend was en eindelik op ŉ noodlewensondersteuningsmasjien geplaas is. Hy het egter nie in aanmerking gekom vir ŉ menslike hartoorplanting nie. Sowat 10 000 Amerikaners wag tans vir ŉ orgaanoorplanting en meer as 6 000 pasiënte sterf jaarliks voordat hulle ŉ geskikte skenker kry. Berigte in Amerikaanse media het intussen onthul dat Bennett in 1988 ŉ man verskeie kere met ŉ mes gesteek het. Die slagoffer was verlam en rolstoelgebonde voordat hy in 2005 dood is. Bennett is destyds skuldig bevind aan dié misdaad. Mediese etici meen egter dat ŉ persoon se vorige kriminele geskiedenis geen invloed op enige toekomstige behandeling moet hê nie.